b'\n_START_ARTICLE_\nTingsryds AIF\n_START_SECTION_\nHistoria\n_START_PARAGRAPH_\nTingsryd pelasi Ruotsin korkeimmalla sarjatasolla (Elitserien-nimell\xc3\xa4 vuodesta 1975) vuosina 1967\xe2\x80\x931968 ja 1969\xe2\x80\x931975. Joukkue ei edennyt kertaakaan nelj\xc3\xa4n parhaan joukkoon ja putosi I-divisioonaan vuonna 1975. Tingsryd pelasi sarjaa vuoden 1989 II-divisioonaan putoamiseen saakka ja voitti ennen t\xc3\xa4t\xc3\xa4 runkosarjan kausina 1975\xe2\x80\x931976 ja 1977\xe2\x80\x931978._NEWLINE_Kev\xc3\xa4\xc3\xa4ll\xc3\xa4 1993 Tingsryd nousi nelj\xc3\xa4n II-divisioonassa vietetyn kauden j\xc3\xa4lkeen takaisin I-divisioonaan. Sarjan ja Elitserienin v\xc3\xa4lille perustettiin kaudeksi 1999\xe2\x80\x932000 Allsvenskan, jonne joukkue siirtyi pelaamaan. Tingsryd putosi kolmen siell\xc3\xa4 vietetyn kauden j\xc3\xa4lkeen I-divisioonaan kev\xc3\xa4\xc3\xa4ll\xc3\xa4 2002 ja nousi sinne taas vuonna 2010. Ennen sarjanousuaan joukkue voitti I-divisioonan runkosarjan nelj\xc3\xa4sti ja eteni yht\xc3\xa4 monta kertaa Allsvenskanin karsintoihin. Tingsryd ajautui sinne my\xc3\xb6s kauden 2010\xe2\x80\x932011 j\xc3\xa4lkeen, mutta onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa. Kauden lopussa joukkuetta valmensi Kari Rauhanen._NEWLINE_Tingsrydin seurahistorian kaikkien aikojen runkosarjan pistep\xc3\xb6rssi\xc3\xa4 johtaa yhdysvaltalainen Larry Pilut, joka on tehnyt yhteens\xc3\xa4 552 ottelussa tehot 240+426=666. Joukkueen kasvateista NHL:ss\xc3\xa4 ovat pelanneet Oliver Ekman-Larsson ja Kjell Samuelsson.'